次韻和宋中道再寄
作者：梅堯臣
朝代：宋

paragraphs: 鴻鴈北來聲甚悲，黄昏野雀相並枝。
是時靜默月色淡，摵摵風草摇枯衰。
夜深扣門兵卒至，八行文字曾無奇。
書尾又看詩兩紙，若逢飲食充渴饑。
駿馬明珠未入用，千金美價思燕隨。
無鹽嫫母正逞貌，越客未可言西施。
子雖淹迴年且壯，不比老醜令人嗤。
朝廷得賢盛朱紫，玉階金闥步委蛇。
聖君納諫無不聽，吾徒跡遠空行危。
況乃庭下聞咸池，報書此方君可喜。
我心如此頗得之。